FI Euroopan unionin virallinen lehti L 332/36

EFTA-VALTIOIDEN PYSYVÄN KOMITEAN PÄÄTÖS

N:o 2/2005/PK,

tehty 28 päivänä huhtikuuta 2005,

rahoitusvälineen ja sen alaisten hankkeiden varainhoidon tarkastuksesta

EFTA-VALTIOIDEN PYSYVÄ KOMITEA,

ottaa huomioon Euroopan talousalueesta tehdyn sopimuksen, sellaisena kuin se on muutettuna Euroopan talousalueesta tehdyn sopimuksen tarkistamisesta tehdyllä pöytäkirjalla, jäljempänä ”ETA-sopimus”, sekä 22 päivänä toukokuuta 2000 tehdyn ETA:n sekakomitean päätöksen N:o 47/2000 ETA:n rahoitusvälineen perustamisesta,

ottaa huomioon 2 päivänä lokakuuta 2000 tehdyn EFTA-valtioiden pysyvän komitean päätöksen N:o 1/2000/PK rahoitusvälinekomitean perustamisesta,

ottaa huomioon valvonta- ja tuomioistuinkomitean päätöksen N:o 5/2002 ja neuvoston päätöksen N:o 2 vuodelta 2002, jolla korvataan neuvoston päätös N:o 6, sekä valvonta- ja tuomioistuinkomitean päätöksen vuodelta 1998,

ON PÄÄTTÄNYT SEURAAVAA:

1 artikla

Rahoitusvälineen ja sen alaisten hankkeiden varainhoidon tarkastuksessa ylintä toimivaltaa käyttää tarkastuslautakunta.

2 artikla

EFTA-valtiot ovat ETA-sopimuksen sopimuspuolia, ja näin ollen niiden on kunkin oltava edustettuna tarkastuslautakunnassa, kun lautakunta tarkastaa rahoitusvälineen ja/tai sen alaisten hankkeiden varainhoidon.

3 artikla

Tarkastuslautakunta muodostetaan ETA-sopimuksen sopimuspuolina olevien EFTA-valtioiden kansalaisista, joiden olisi mieluiten oltava EFTA-valtioiden ylimpien tilintarkastuselinten jäseniä. Lautakunnan jäsenten on oltava täysin riippumattomia. EFTA:n virkamies voidaan nimittää tilintarkastajaksi kolmen vuoden kuluttua siitä, kun hän on lopettanut työskentelyn EFTA:n elimissä.

4 artikla

Tarkastuslautakunnan jäsenet, jotka tarkastavat rahoitusvälineen ja/tai sen alaisten hankkeiden varainhoidon, nimittää EFTA-valtioiden pysyvä komitea. Jäsenet nimitetään neljäksi vuodeksi kerrallaan. Lautakunnan jäsenyys voidaan uusia tavallisesti kerran. EFTA-valtioiden pysyvän komitean nimittämät jäsenet voivat olla samoja henkilöitä kuin ne, jotka valvonta- ja tuomioistuinkomitea nimittää päätöksen N:o 5/2002 nojalla.

5 artikla

Tarkastuslautakunnan jäsenet hoitavat tehtäviään täysin riippumattomasti.

6 artikla

Tarkastuslautakunta toimittaa rahoitusvälineen ja/tai sen alaisten hankkeiden varainhoidolle asiamukaisen ja oikeasuhteisen tarkastuksen, jonka kustannukset rahoitetaan rahoitusvälineen hallinnollisesta talousarviosta. Pysyvä komitea päättää tarkastukseen myönnettävistä varoista tarkastuslautakunnan esityksen perusteella.

7 artikla

Tarkastuslautakunta voi käyttää apunaan ulkopuolisia asiantuntijoita. Ulkopuolisia asiantuntijoita koskevat samat riippumattomuusvaatimukset kuin tarkastuslautakunnan jäseniä.

8 artikla

Tarkastuslautakunta laatii EFTA-valtioiden pysyvälle komitealle kertomuksen rahoitusvälineen ja sen alaisten hankkeiden varainhoidon tarkastuksesta. Lautakunta voi tehdä toimenpide-ehdotuksia.

9 artikla

Tarkastuslautakunta laatii esityksen rahoitusvälineen ja sen alaisten hankkeiden varainhoidon tarkastuksessa noudatettavaksi työjärjestykseksi ja toimittaa sen EFTA-valtioiden pysyvän komitean hyväksyttäväksi.

10 artikla

Tämä päätös tulee voimaan välittömästi.

11 artikla

Tämä päätös julkaistaan Euroopan unionin virallisen lehden ETA-osastossa ja ETA-täydennysosassa.